b'\n_START_ARTICLE_\nMitani\n_START_SECTION_\nGeografija\n_START_PARAGRAPH_\nKraljestvo Mitani je nadziralo trgovske poti ob reki Habur do Marija in od tam po Evfratu navzgor do Karkemi\xc5\xa1a. Nekaj \xc4\x8dasa je nadziralo tudi asirsko ozemlje ob gornjem Tigrisu in njegovih izvirih z Ninivami, Arbilom, A\xc5\xa1urjem in Nuzijem. Med njihovimi zavezniki je bilo kraljestvo Kizuvatna v jugovzhodni Anatoliji, Muki\xc5\xa1, ki se je raztezal od Ugarita do Katne zahodno od Oronta do Sredozemskega morja, in kraljestvo Nija, ki je obvladovalo vzhodno obalo Oronta vladalo od Alalaha preko Alepa, Eble in Hame do Katne in Kade\xc5\xa1a. Na vzhodu je imel Mitani dobre odnose s Kasiti. Ozemlje Mitanija v severni Siriji se je raztezalo od gorovja Taurus na zahodu do Nuzija, sodobnega Kirkuka, in reke Tigris na vzhodu. Na jugu je segalo do Alepa do Marija na Evfratu na vzhodu. Sredi\xc5\xa1\xc4\x8de kraljestvo je bilo pore\xc4\x8dje Haburja z dvema prestolnicama: Taite in Va\xc5\xa1ukani v asirskih virih omenjenima kot Taidu in U\xc5\xa1\xc5\xa1ukana. Na celem ozemlju je bilo mogo\xc4\x8de poljedelstvo brez umetnega namakanja. Mitanci so gojili govedo, ovce in koze. Podnebje je bilo podobno kot v Siriji. Prebivalci Mitanija so bili domorodni Huriti in Amoriti (Amurru).\n_START_SECTION_\nIme\n_START_PARAGRAPH_\nKraljestvo Mitani se v egip\xc4\x8danskih virih omenja kot Marjannu, Nahrin ali Mitani, v hetitskih kot Hurri in v asirskih kot Hanigalbat. Zgleda, da se razli\xc4\x8dna imena nana\xc5\xa1ajo na isto kraljestvo in so po mnenju Michaela C. Astourja med seboj zamenljiva. Hetitski letopisi omenjajo ljudstvo Huri (\xe1\xb8\xaau-ur-ri), naseljeno v severovzhodni Siriji. Hetitski fragment, verjetno iz obdobja Mur\xc5\xa1ilija I., omenja kralja Huritov. Asirsko-akadska razli\xc4\x8dica besedila Hurri imenuje Hanigalbat. Tu\xc5\xa1rata, ki je sebe v akad\xc5\xa1\xc4\x8dini napisanih Amarnskih pismih naslavljal z \xc2\xbbmitanski kralj\xc2\xab, je svoje kraljestvo imenoval Hanigalbat._NEWLINE_Egip\xc4\x8danski viri kraljestvo imenujejo "nhrn", kar se obi\xc4\x8dajno izgovarja Naharin ali Naharina. Ime izhaja iz asirske besede, ki pomeni  \xc2\xbbreka\xc2\xab, na primer Aram-Naharaim. Ime Mitani se je prvi\xc4\x8d pojavilo v spominih iz sirskih vojn (okoli 1480 pr. n. \xc5\xa1t.) uradnega astronoma in izdelovalca ur Amenemheta, ki se je vrnil iz \xc2\xbbtuje de\xc5\xbeele, imenovane Me-ta-ni\xc2\xab med vladavino Tutmoza I. Pohod v Naharino, ki ga je napovedal faraon Tutmoz I., se je zgodil morda \xc5\xbee davno pred tem med vladavino Amenhotepa I. Helck je prepri\xc4\x8dan, da gre za pohod, ki ga je omenil Amenhotep II.\n_START_SECTION_\nPrebivalci\n_START_PARAGRAPH_\nEtni\xc4\x8dnost Mitancev je te\xc5\xbeko dolo\xc4\x8diti. Razprava mojstra Kikulija, strokovnjaka za usposabljanje vle\xc4\x8dnih konj za bojne vozove, vsebuje \xc5\xa1tevilne indoarijske razlage. Annelies Kammenhuber je domnevala, da ta besednjak izhaja iz \xc5\xa1e nerazvejanega indoiranskega jezika. Mayrhofer je leta 1974 dokazal, da so v besedilu prisotne tudi zna\xc4\x8dilne indoevropske oblike._NEWLINE_Imena mitanskih aristokratov pogosto niso indoarijskega porekla, imena bo\xc5\xbeanstev pa imajo pogosto indoarijske korene (Mitra, Varuna, Indra, Nasatja), \xc4\x8deprav nekateri menijo, da so bolj neposredno povezana s kasitskimi. Pogovorni jezik preprostega prebivalstva je bila hurit\xc5\xa1\xc4\x8dina, ki ni niti indoevropska niti semitska.  Hurit\xc5\xa1\xc4\x8dina je bila sorodna urart\xc5\xa1\xc4\x8dini, ki so jo govorili v Urartuju. Oba jezika spadata v huro-uratsko dru\xc5\xbeino jezikov. Iz do zdaj zbranih podatkov je mogo\xc4\x8de zaklju\xc4\x8diti samo to in ni\xc4\x8d ve\xc4\x8d. Odlomek v hurit\xc5\xa1\xc4\x8dini v Amarnskih pismih, sicer napisanih v akad\xc5\xa1\xc4\x8dini, ki je bila lingua franca tistega \xc4\x8dasa, ka\xc5\xbee, da je kraljeva dru\xc5\xbeina Mitanija takrat govorila tudi huritsko._NEWLINE_Huritska osebna imena so dokazana na ob\xc5\xa1irnih predelih Sirije in severnega Levanta, ki je bil zagotovo izven politi\xc4\x8dne entitete, v Asiriji znane kot Hanilgalbat. Nobenega znaka ni, da so te osebe po politi\xc4\x8dni dol\xc5\xbenosti pripadale Mitanskemu kraljestvu. Nekateri avtorji so zanje uporabljali nem\xc5\xa1ki izraz Auslandshurriter \xe2\x80\x93 huritski izseljenci. V 14. stoletju pr. n. \xc5\xa1t. so v mnogo mestnih dr\xc5\xbeavah v severni Siriji in Kanaanu vladale osebe s hurijskimi in indoiranskimi imeni. \xc4\x8ce je to pomenilo, da so bili tudi prebivalce teh mest Huriti, je mogo\xc4\x8de, da so bile te entitete del ve\xc4\x8dje politi\xc4\x8dne tvorbe s huritsko identiteto. To domnevo se pogosto omenja, vendar brez kakr\xc5\xa1ne koli kriti\xc4\x8dne raziskave primarnih virov. Razlike v nare\xc4\x8djih in panteonih (Hepat/\xc5\xa0avu\xc5\xa1ka, \xc5\xa0aruma/Tila itd.) ka\xc5\xbeejo, da je bilo ve\xc4\x8d skupin huritskih govorcev.\n_START_SECTION_\nZgodovina\n_START_PARAGRAPH_\nDo zdaj ni bil odkrit noben doma\xc4\x8d vir za zgodovino Mitanija. Vse poznavanje temelji predvsem na asirskih, hetitskih in egip\xc4\x8danskih virih in napisih v Siriji. So\xc4\x8dasnosti vladarjev razli\xc4\x8dnih dr\xc5\xbeav in mest pogosto ni mogo\xc4\x8de ugotoviti, absolutno datiranje pa je \xc5\xa1e te\xc5\xbeje. Opredelitev in zgodovino Mitanija ote\xc5\xbeuje tudi pomanjkljivo razlo\xc4\x8devanje med jezikovnimi, etni\xc4\x8dnimi in politi\xc4\x8dnimi skupinami.\n_START_SECTION_\nPovzetek\n_START_PARAGRAPH_\nDomneva se, da so se vojskujo\xc4\x8da se huritska plemena in mestne dr\xc5\xbeave za\xc4\x8dele zdru\xc5\xbeevati pod eno dinastijo po propadu Babilona zaradi plenjenja Mur\xc5\xa1ilija I. in invazije Kasitov. Hetitska zasedba Alepa v Jamhadu, \xc5\xa1ibki asirski kralji, ki so nasledili Puzur-A\xc5\xa1urja III., in notranji spori v Hetitskem kraljestvu so v gornji Mezopotamiji ustvarili vakuum oblasti, ki je omogo\xc4\x8dila ustanovitve Mitanskega kraljestva._NEWLINE_Mitanski kralj Baratarna je raz\xc5\xa1iril kraljestvo proti zahodu do Halaba (Alep) in iz kanaanskega kralja Idrimija Alala\xc5\xa1kega naredil svojega vazala. Na zahodu je Mitaniju priseglo zvestobo kraljestvo Kizzuvatna, na vzhodu pa je do sredine 15. stoletja pr. n. \xc5\xa1t. mitanski vazal postal tudi ve\xc4\x8dji del Asirije. Pod kraljem \xc5\xa0au\xc5\xa1tatarjem se je dr\xc5\xbeava okrepila in \xc5\xbeelela, da Hetiti ostanejo znotraj svoje dr\xc5\xbeave, zato sta bili kraljestvi Kizzuvatna na zahodu in I\xc5\xa1uva na severu dobrodo\xc5\xa1li zaveznici proti njihovi gro\xc5\xbenji._NEWLINE_Po nekaj uspe\xc5\xa1nih spopadih s faraoni za oblast v Siriji sta dr\xc5\xbeavi sklenili zavezni\xc5\xa1tvo. Med vladavino \xc5\xa0uttarne I. v zgodnjem 14. stoletju pr. n. \xc5\xa1t. so bili odnosi z Egiptom zelo prijateljski in kralj je poslal svojo h\xc4\x8derko Gilu-Hepo v Egipt za \xc5\xbeeno Amenhotepu III. Mitani je v tem \xc4\x8dasu dosegel vi\xc5\xa1ek svoje mo\xc4\x8di._NEWLINE_Med vladavino Eriba-Adada I. (vladal 1390-1366 pr. n. \xc5\xa1t.) je mitanski vpliv v Asiriji za\xc4\x8del pojemati. Eriba-Adad I. se je zapletel v dinasti\xc4\x8dne borbe s Tu\xc5\xa1ratto in njegovim bratom Artatamo II. Po teh dogodkih se je njegov sin \xc5\xa0uttarna II. proglasil za kralja Huritov in iskal podporo Asircev. Na mitanskem dvoru se je pojavila prohuritsko-asirska struja. Eriba-Adad I. je moral opustiti svoja vme\xc5\xa1avanja v dogajanja v Asiriji, obratno pa se je vpliv Asirije na dogajanja v Mitaniju okrepil. Asirski kralj A\xc5\xa1ur-ubalit I. (vladal 1365-1330 pr. n. \xc5\xa1t.) je v 14. stoletju pr. n. \xc5\xa1t. napadal \xc5\xa0uttarno in mitansko ozemlje priklju\xc4\x8dil k svojemu, s \xc4\x8dimer je Asirija podvojila svojo velikost._NEWLINE_Po \xc5\xa0uttarnovi smrti se je v Mitaniju za\xc4\x8dela vojna za nasledstvo. Prestol je nazadnje zasedel njegov sin Tu\xc5\xa1ratta, kraljestvo pa je bilo znatno oslabljeno. Gro\xc5\xbenje Hetitov in Asircev so se ponovno okrepile. Isto\xc4\x8dasno so se diplomatski stiki z Egiptom ohladili, ker so se Egip\xc4\x8dani bali rasto\xc4\x8de mo\xc4\x8di Hetitov in Asircev. Hetitski kralj \xc5\xa0upiluliuma I. je napadal mitanske vazalne dr\xc5\xbeave v severni Siriji in njihove vladarje zamenjal s svojimi._NEWLINE_V prestolnici Va\xc5\xa1ukani so ponovno izbruhnili nemiri, ker so Hetiti in Asirci podprli razli\xc4\x8dna kandidata za mitanski prestol. V poznem 14. stoletju pr. n. \xc5\xa1t. so prestolnico zasedli Hetiti in na prestol kot svojega vazalnega kralja posadili Tu\xc5\xa1rattovega sina \xc5\xa0attivazo. Ozemlje Mitanija se je skr\xc4\x8dilo na dolino reke Habur. Asirci niso opustili svojih zahtev po Mitaniju in v poznem 13. stoletju pr. n. \xc5\xa1t. ga je kralj \xc5\xa0almaneser I. priklju\xc4\x8dil k svojemu kraljestvu.\n_START_SECTION_\nZgodnje kraljestvo\n_START_PARAGRAPH_\nHuriti so na severnem robu Mezopotamije vzhodno od Tigrisa in v dolini reke Habur \xc5\xbeiveli \xc5\xbee v akadskem obdobju. Skupina, iz katere so nastali Mitanci, se je pred 17. stoletjem pr. n. \xc5\xa1t. postopoma preselila na jug v Mezopotamijo._NEWLINE_Huriti so bili omenjeni v zasebnih zapisih iz Nuzija, Ugaritu in hetitskih arhivih v Hatu\xc5\xa1i (Bo\xc4\x9fazkale). Klinopisna besedila iz Marija omenjajo vladarje mestnih dr\xc5\xbeav v gornji Mezopotamiji z amoritskimi (amurru) in huritskimi imeni. Vladarji s huritskimi imeni so dokazani tudi v Ur\xc5\xa1umu in Ha\xc5\xa1\xc5\xa1umu in tablicah iz Alalaha ob izlivu reke Oront. Na slednjih ni dokazov za invazijo s severovzhoda. Na splo\xc5\xa1no ti onomasti\xc4\x8dni viri veljajo kot dokaz za huritsko ekspanzijo proti jugu in zahodu._NEWLINE_Hetitski fragment, morda iz obdobja Mur\xc5\xa1ilija I., omenja \xc2\xbbkralja Huritov\xc2\xab  (LUGAL ER\xc3\x8dN.ME\xc5\xa0 Hurri). Ta terminologija se je kasneje v enem od pisem v amarnskih arhivih uporabila za mitanskega kralja Tu\xc5\xa1ratto. Obi\xc4\x8dajen naziv mitanskih kraljev je bil \xc2\xbbkralj Huritov\xc2\xab brez determinativa KUR, ki je pomenil dr\xc5\xbeavo._NEWLINE_Na splo\xc5\xa1no velja, da so se huritska plemena za\xc4\x8dela zdru\xc5\xbeevati pod eno dinastijo po propadu Babilona zaradi hetitskega plenjenja pod Mur\xc5\xa1ilijem I. in invaziji Kasitov. Hetitska zasedba Alepa, \xc5\xa1ibki srednjeasirski kralji in notranji spori v hetitski dr\xc5\xbeavi so ustvarili vakuum oblasti v gornji Mezopotamiji, ki je ustvarila pogoje za ustanovitev kraljestva Mitani. Legendarni ustanovitelj Mitanske dinastije je bil kralj Kirta, ki mu je sledil kralj \xc5\xa0uttarna I. O obeh zgodnjih kraljih ni znanega ni\xc4\x8desar.\n_START_SECTION_\nMitani kot asirska provinca Hanigalbat\n_START_PARAGRAPH_\nDel prebivalcev so osvajalci izselili v Asirijo in jih imeli za poceni delovno silo. Upravni dokumenti omenjajo je\xc4\x8dmen, dodeljen \xc2\xbbugrabljenim mo\xc5\xa1kim\xc2\xab, torej izseljencem iz Mitanija. Asirski guverner mesta Nahur, Meli-Sah, je na primer prejel je\xc4\x8dmen, ki ga je moral poslati izseljenim ljudem iz \xc5\xa0uduhuja \xc2\xbbza seme, hrano za njihove vole in zanje same\xc2\xab. Asirci so za obrambo pred Hetiti zgradili niz obmejnih utrdb na reki Balih. _NEWLINE_V Mitaniju je vladal asirski veliki vezir Ili-pada, \xc4\x8dlan kraljeve dru\xc5\xbeine z naslovom kralj (sharu) Hanigalbata. Nastanjen je bil v novozgrajenem upravnem sredi\xc5\xa1\xc4\x8du Tel Sabi Abiad, ki ga je upravljal asirski upravnik Tammitte. Asirci niso imeli nadzora samo nad vojsko in politiko, temve\xc4\x8d tudi nad trgovino. V \xc5\xa0almaneserjevem \xc4\x8dasu se ni v mitanski upravi pojavilo nobeno huritsko ali mitansko ime. _NEWLINE_Pod asirskim kraljem Tukulti-Ninurto I. (vladal okoli 1243-1207 pr. n. \xc5\xa1t.) se je ponovil val deportacij iz Mitanija v A\xc5\xa1ur, ki je bil verjetno povezan z gradnjo nove kraljeve pala\xc4\x8de. Kraljevi napisi omenjajo napad hetitskega kralja na Mitani, upore in podporo, vsaj domorodnega prebivalstva, hetitskim napadalcem. Mitanska mesta so verjetno ponovno do\xc5\xbeivljala plenjenje. Opusto\xc5\xa1enje so potrdila \xc5\xa1tevilna izkopavanja, ki pa jih ni mogo\xc4\x8de natan\xc4\x8dno datirati. V obdoju med letoma 1200 in 1150 pr. n. \xc5\xa1t. je bilo opusto\xc5\xa1eno tudi mitansko upravno sredi\xc5\xa1\xc4\x8de Tel Sabi Abiad. _NEWLINE_Med vladavino A\xc5\xa1urnirarija III. (okoli leta 1200, na za\xc4\x8detku zatona bronaste dobe) so Hetitsko krajestvo, oslabljeno zaradi vojn z Asirijo, napadli Frigijci in druga ljudstva ter uni\xc4\x8dili Hetitski imperij. Frigijci so za\xc4\x8dasno osvojili tudi del asirskega Hanigalbata, vendar so jih Asirci premagali in povrnili izgubljena ozemlja. Huriti so \xc5\xa1e vedno posedovali Kamtuhu in Paphu. V prehodnem obdobju v \xc5\xbeelezno dobo so se v Mitaniju naselili Aramejci.\n_START_SECTION_\nIndoarijski superstrat\n_START_PARAGRAPH_\nNekateri teonimi, lastna imena in drugi mitanski izrazi imajo veliko podobnosti z indoarijskimi jeziki, kar ka\xc5\xbee, da je indoarijska elita v \xc4\x8dasu svoje ekspanzije prevzela oblast nad Huriti in oblikovala dinastijo, ki je vladala nekaj stoletij. V mirovnem sporazumu med Hetiti in Mitanijem se omenjajo bo\xc5\xbeanstva Mitra, Varuna, Indra in Nasatja (A\xc5\xa1vins). Kikkukijev priro\xc4\x8dnik za \xc5\xa1olanje konj vsebuje tehni\xc4\x8dne izraze kot so \xc5\xa1tevniki aika (eka, ena), tera (tri, tri), panza (pan\xc4\x8da, pet), satta (sapta, sedem), na (nava, devet) in vartana (vartana, krog v konjski dirki). \xc5\xa0tevilka aika - ena je \xc5\xa1e posebej pomembna, ker postavlja superstrat bli\xc5\xbee indoarijskemu v o\xc5\xbejem smislu kot indoiranskemu ali zgodnjeiranskemu superstratu, ki imata za \xc5\xa1tevnik ena na splo\xc5\xa1no izraz iava._NEWLINE_Za uspe\xc5\xa1en prodor indoarijske elite je bila najverjetneje odlo\xc4\x8dilna uporaba udoma\xc4\x8denih konjev in bojnih vozov. V diplomatski korespondenci med Egiptom in Mitanci je izpri\xc4\x8dan sloves Mitancev kot dobrih konjenikov po celotnem Bli\xc5\xbenjem vzhodu. Hurijsko besedilo iz kraja Yorgan Tepe mdr. vsebuje indoarijske izraze za barve konjev: babru (babhru, rjav), parita (palita, siv) in pinkara (pingala, rde\xc4\x8d). Najve\xc4\x8dji mitanski praznik se je praznoval na son\xc4\x8dni obrat (vishuva), ki je skupen skoraj vsem starove\xc5\xa1kim kulturam. Mitanski vojaki so se enako kot v sanskrtu imenovali marya. Pla\xc4\x8dilo za ujetega begunca se je imenovalo mi\xc5\xa1ta-nnu (= mi\xe1\xba\x93\xe1\xb8\x8dha,~ sanskrt m\xc4\xab\xe1\xb8\x8dha)._NEWLINE_Sanskrtske interpretacije mitanskih kraljevih imen prevajajo Arta\xc5\xa1umara (arta\xc5\xa1\xc5\xa1umara) v Arta-smara \xe2\x80\x93 on, ki misli na Arta/Rta, Birida\xc5\xa1va (birida\xc5\xa1\xe1\xb9\xb7a, biriia\xc5\xa1\xe1\xb9\xb7a) v Pr\xc4\xabt\xc4\x81\xc5\x9bva -  katerega konj je ljub,  Prijamazda (priiamazda) v Priyamedha \xe2\x80\x93 katerega modrost je ljuba,  Citrarata v Citraratha \xe2\x80\x93 katerega bojni voz se ble\xc5\xa1\xc4\x8di, Indaruda/Endaruta v Indrota - s pomo\xc4\x8djo Indre, \xc5\xa0attivaza (\xc5\xa1atti\xe1\xb9\xb7aza) v S\xc4\x81tiv\xc4\x81ja  - zmagovalec na dirki, \xc5\xa0ubandhu v Subandhu \xe2\x80\x93 ima dobre sorodnike, Tu\xc5\xa1ratta (t\xe1\xb9\xb7i\xc5\xa1eratta, tu\xc5\xa1ratta, itd.) v *t\xe1\xb9\xb7aia\xc5\xa1aratha, vedsko Tvastr \xe2\x80\x93 katerega bojni voz je mo\xc4\x8dan.\n_START_SECTION_\nZapu\xc5\xa1\xc4\x8dina\n_START_PARAGRAPH_\nV nekaj stoletjih po padcu Va\xc5\xa1ukanija je Mitani postal povsem asirski. Namesto hurit\xc5\xa1\xc4\x8dine se je za\xc4\x8dela v celem Novoasirskem cesarstvu uporabljati aramej\xc5\xa1\xc4\x8dina. Zdi se, da se je v novoustanovljeni dr\xc5\xbeavi Urartu na severu Mezopotamije in v Armenskem visokogorju ohranila urart\xc5\xa1\xc4\x8dina, ki je bila tesno povezana s hurit\xc5\xa1\xc4\x8dino. Zemljepisno ime Hanigalbat za Mitani se je na napisih Adad-nirarija II. in \xc5\xa0almaneserja III. ohranilo do 10. ali 9. stoletja pr. n. \xc5\xa1t.'